Rijeka, 30. listopada 2019.g.

**PRIOPĆENJE ZA MEDIJE**

**KINESKO IZASLANSTVO POSJETILO RIJEKU - EUROPSKU PRIJESTOLNICU KULTURE 2020**

**U sklopu 9. zasjedanja hrvatsko-kineskog Povjerenstva za znanstvenu i tehnološku suradnju, jučer je Rijeku posjetilo izaslanstvo kineskog Ministarstva znanosti i tehnologije kojemu je, osim, akademskih i znanstvenih potencijala grada, Rijeka predstavljena i kao Europska prijestolnica kulture 2020.**

**U Rijeku je jučer stiglo četveročlano izlaslanstvo kineskog Ministarstva znanosti i tehnologije, a povod posjetu je 9. zasjedanje hrvatsko-kineskog Povjerenstva za znanstvenu i tehnološku suradnju** koje se održava u Zagrebu od 27. do 30. listopada ove godine. **Nakon niza sastanaka u Ministarstvu znanosti i obrazovanja u Zagrebu, na kojima su s kolegama odabirali zajedničke znanstveno-istraživačke projekte za razdoblje 2019.-2021., izaslanstvo je stiglo u Rijeku kako bi se susrelo s predstavnicima Sveučilišta u Rijeci, kao i s dijelom tima RIJEKE 2020.**

Kinesko izaslanstvo predvodi zamjenik direktora Odjela za međunarodnu suradnju Ministarstva znanosti i tehnologije, **Chen Linhao**, a s njim su stigli i dvoje kolega iz Ministarstva, iz Odsjeka za Euroaziju, direktor **Zhou Yu** te gđa **Sun Xueping**, kao i direktor Odsjeka za europske poslove Kineske akademije znanosti **Gong Haihua**.

**Tijekom jutra izaslanici su posjetili Medicinski fakultet te se susreli s rektoricom riječkog sveučilišta, Snježanom Prijić Samaržijom kako bi istražili potencijale buduće suradnje**, a na Kampusu je uz stručno vodstvo profesora Lade Kranjčevića, predstojnika Centra za napredno računanje i modeliranje Sveučilišta u Rijeci, izaslanicima predstavljeno superračunalo BURA.

**U poslijepodnevnim satima kineska se delegacija u RiHubu susrela s dijelom tima RIJEKE 2020 te im je predstavljen kulturni program projekta Europske prijestolnice kulture 2020** kojeg čini preko 600 događaja nastalih u suradnji s preko 250 kulturnih ustanova i organizacija iz 40 zemalja Europe i svijeta. **Obzirom da je važan aspekt riječkog EPK projekta i izgradnja novih kulturnih, odnosno, obnova starih objekata, izaslanicima je predstavljen i kompleks Rikard Benčić u sklopu kojeg nastaje budući Art kvart.** Podsjetimo, ovaj bivši industrijski kompleks bit će revitaliziran, a objekti koji ga čine prenamijenjeni – u Palaču šećerane tako će preseliti Muzej grada Rijeke, Ciglena kuća udomit će buduću Dječju kuća, a tu će svoje mjesto naći i nova Gradska knjižnica, dok je Muzej moderne i suvremene umjetnosti već preselio u kompleks na jesen 2017. godine.

Uz razgledavanje broda Galeb, HNK Ivana pl. Zajca te zgrade Exportdrva zaključen je posjet kineskih izaslanika gradu Rijeci.

Unaprijed zahvaljujem na objavi i srdačno pozdravljam!

Lena Stojiljković

Odnosi s medijima, Rijeka 2020

lena.stojiljkovic@rijeka2020.eu

Mob: +385 91 612 63 42